b'\n_START_ARTICLE_\n\xc3\x80ulida\n_START_PARAGRAPH_\n\xc3\x80ulida  (grec antic \xce\x91\xe1\xbd\x90\xce\xbb\xce\xaf\xcf\x82) \xc3\xa9s una antiga ciutat portu\xc3\xa0ria de Be\xc3\xb2cia, situada en una espaiosa badia, al sud de l\'estret d\'Eurip i davant de Calcis._NEWLINE_Va ser a \xc3\x80ulida, segons la Il\xc3\xadada, on es reuniren les naus aquees de l\'expedici\xc3\xb3 contra Troia. Tamb\xc3\xa9 \xc3\xa9s anomenada al Cat\xc3\xa0leg de les naus de la Il\xc3\xadada, en el qual la primera posici\xc3\xb3 correspon al contingent beoci, en el que H\xc3\xadria i "la rocosa \xc3\x80ulida", on la flota es va aplegar, apareixen en primer lloc de la llista. Segons \xc3\x88squil a la seva obra Agam\xc3\xa8mnon i Eur\xc3\xadpides a la seva Ifigenia a \xc3\x80ulida, all\xc3\xad hi va sacrificar Agam\xc3\xa8mnon la seva filla Ifigenia per aconseguir vents favorables. Seguint aquest relat m\xc3\xadtic, el rei d\'Esparta Agesilau II va realitzar sacrificis a \xc3\x80ulida abans de comen\xc3\xa7ar la seva expedici\xc3\xb3 a J\xc3\xb2nia el 397\xc2\xa0aC._NEWLINE_La ciutat mai va arribar a ser una polis: va pert\xc3\xa0nyer a Tebes fins al 387\xc2\xa0aC i des de llavors a Tanagra. Va tenir activitats com la pesca, la producci\xc3\xb3 de cer\xc3\xa0mica i va ser fam\xc3\xb3s el santuari d\'\xc3\x80rtemis Aulideia.'